कूल्‍हे की सर्जरी के बाद दुबई के अस्‍पताल में भारतीय महिला शेफ की मौत  
दुबई में एक भारतीय महिला की मौत हो गई
महिला ने कूल्‍हे की सर्जरी करवाई थी, जिसके बाद उसकी मौत हो गई
महिला पेशे से शेफ थी और दुबई में केक स्‍टोर चलाती थी
दुबई के एक प्राइवेट हॉस्पिटल में ऑपरेशन के बाद कथित रूप से आईं जटिलताओं के कारण एक भारतीय महिला शेफ की मौत हो गई. मीडिया रिपोर्ट में इसकी जानकारी दी गई है. गल्फ न्यूज की खबर में कहा गय है कि 42 वर्षीय बेट्टी रीता फर्नांडीस को नौ मई को अल जाहरा अस्पताल में हिप रिप्लेसमेंट सर्जरी के लिए भर्ती कराया गया था. 
हॉस्पिटल के मुख्‍य कार्यकारी अधिकारी मोहायेम अब्‍देलगनी ने बयान में कहा, 'अल जाहरा अस्‍पताल में, दुबई में बेट्टी रीता फर्नांडीस की सर्जरी के बाद 9 मई को उनका निधन हो गया था. इस बात की सूचना उनके परिवार को दे दी गई है. हमने उनके परिवार को सारे घटनाक्रम के बारे में पारदर्शी तरीके से बता दिया है.' 
बयान में कहा गया है, 'इस समय अस्पताल, दुबई स्वास्थ्य प्राधिकरण (डीएसए) और संयुक्त अंतरराष्ट्रीय आयोग के दिशा-निर्देशों के अनुसार इस घटना की कई स्तर पर समीक्षा की जा रही है. प्रासंगिक प्राधिकारियों और डीएचए को स्वतंत्र आकलन एवं समीक्षा के लिए अधिसूचित कर दिया गया है. हम मरीज के परिवार को पूरी जानकारी मुहैया कराते रहेंगे.'